b'\n_START_ARTICLE_\nFolkeafstemningen om gr\xc3\xb8nlandsk selvstyre 2008\n_START_SECTION_\nResultat\n_START_PARAGRAPH_\nAfstemningsresultatet giver Gr\xc3\xb8nland st\xc3\xb8rre selvstyre p\xc3\xa5 30 omr\xc3\xa5der, herunder kontrol over politistyrken, kystvagten og retsv\xc3\xa6senet. Derudover vil dansk kun v\xc3\xa6re officielt sprog indtil den dag, hvor selvstyret udvides, hvorefter gr\xc3\xb8nlandsk vil v\xc3\xa6re eneste officielle sprog._NEWLINE_Eventuelle kommende olieindt\xc3\xa6gter vil ogs\xc3\xa5 blive fordelt anderledes: De f\xc3\xb8rste 75 mio. kroner vil g\xc3\xa5 til Gr\xc3\xb8nland, mens de resterende indt\xc3\xa6gter vil blive fordelt ligeligt mellem Gr\xc3\xb8nland og Danmark indtil Danmark med sin halvdel har f\xc3\xa5et d\xc3\xa6kket det 3,2 milliarder kroner store \xc3\xa5rlige bloktilskud til Gr\xc3\xb8nland. Det vil sige, at Danmark aldrig vil kunne tjene penge p\xc3\xa5 evt. kommende oliefund i Gr\xc3\xb8nland. _NEWLINE_Grundloven g\xc3\xa6lder fortsat i hele rigsf\xc3\xa6llesskabet. Dronning Margrethe vil forblive statsoverhoved i b\xc3\xa5de Gr\xc3\xb8nland og Danmark, og riget vil fortsat kun have \xc3\xa9t f\xc3\xa6lles forsvar. Gr\xc3\xb8nl\xc3\xa6nderne vil ogs\xc3\xa5 blive folkeretsligt anerkendt som en egen folkegruppe._NEWLINE_Gr\xc3\xb8nland vil som konsekvens af selvstyret modtage et reduceret bloktilskud fra Danmark. Da folkeafstemningen blev afholdt udgjorde bloktilskuddet 30% af Gr\xc3\xb8nlands bruttonationalprodukt.'